Din nou și din nou încerc să mă uit cu un minimum de echilibru la ce se întâmplă în spațiul public românesc acum, și mi-e imposibil. Ultima ședință a senatului care apare pe site-ul senat.ro este din 11 aprilie, ultimul proiect de lege înregistrat e din 30 martie. Cu alte cuvinte mi-e imposibil să comentez ceva ce nu pot să verific.

Colegii mei din online, însă, nu au această problemă. Digi24, aparent farul luminos spre care se uită toată bula mea, are o afirmație, urmată de povestea unei tipe, după care are o discuție cu un senator USR care explică că diferența majoră e că dacă până acum era voie ca după fiecare bătaie partea agresată să se „împace” cu agresorul, acum treaba asta va fi permisă o singură dată. Deci, cu alte cuvinte, o lege mai strictă care permite și împăcarea dacă într-adevăr e vorba de un accident, dar care nu va permite recidiva „accidentală”. Și ăsta e un lucru bun. Dar Digi24 au fost mulțumiți că au putut scrie un titlu inflamatoriu și, deși puteau să-l contacteze pe cel care a susținut proiectul (pe care nici măcar nu l-au numit), au ales să pună chestia aia cu „Programul «Prima Bătaie»”. Pentru că e mai important să fii memar decât să informezi.

Și m-am săturat de lipsa asta de profesionalism, și lipsa asta de civism a enervaților de serviciu de la mine din timeline. Mă deștepților, puneți mâna și citiți și documentați-vă înainte, și nu mai comentați titluri de site-uri de spam. Furia voastră în paharul de apă e inutilă. Puneți mâna și comentați în cunoștință de cauză. Dacă vreți să fiți credibili. Altfel, m-am uitat azi la o ședință întreagă a Senatului, și m-am săturat de Presadă care se plânge în plen că inițiativele ei legislative vor fi respinse.